Goeie verkeerslui is ’n uitgestorwe spesie | Netwerk24
Goeie verkeerslui is ’n uitgestorwe spesie
Deur Brian Gouveia, Bloemfontein 21 November 2019 00:00
Beroepe dat spoedoortreders nóú in die Krugerwildtuin vasgevat moet word, is wensdenkery met hierdie swak regering van ons.
Die Wildtuin is nie die enigste plek waar jaagduiwels die oorhand het nie.
Kyk net wat gaan aan op die paaie in ons stede en dorpe.
Dit lyk of daar geen plek meer is met ’n doeltreffende en wakker verkeersdepartement nie.
Bloemfontein se eie Generaal Dan Pienaar-jaagbaan is maar ’n enkele voorbeeld.
Verkeersamptenare skitter oral in hul afwesigheid en die publiek verontagsaam die pad­reëls links en regs.
Die kans dat die spoedvrate in die Wildtuin vasgevat gaan word, is nul in hierdie land waar min waarde geheg word aan reëls, regulasies en wette.
Die diere in ons wildtuine moet – soos ons almal maar – versigtig trap met al die ondiere in motors en met verkeers­beamptes wat ’n uitgestorwe spesie raak.
Dit lyk my verkeersbeamptes gaan een van die dae in die museum gevoeg word saam met die uitgestorwe dodo’s van Mauritius en Madagaskar.
Meer oor: Verkeersbeampte | My Stem